SCCทุ่ม3.4พันล.ลุยขยายกิจการปั้นแบรนด์โลก
ปูนซิเมนต์ไทย ควัก 3,400 ล้าน ขยายธุรกิจบรรจุภัณฑ์และสุขภัณฑ์ ก๊อกน้ำ สร้างแบรนด์ระดับโลก
30 พ.ค. 2556

ปูนซิเมนต์ไทย ควัก 3,400 ล้าน ขยายธุรกิจบรรจุภัณฑ์และสุขภัณฑ์ ก๊อกน้ำ สร้างแบรนด์ระดับโลก 
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า กลุ่มสยามบรรจุภัณฑ์ (TCG) บริษัทร่วมทุนของเอสซีจีเปเปอร์ จะเข้าซื้อหุ้น 75% ในบริษัท ไดน่า แพคส์ และโอเรียนท์คอน เทนเนอร์ ใช้เงินลงทุนรวม 888 ล้านบาท ส่งผลให้ TCG มีกำลังการผลิตเพิ่มจาก 8.55 แสนตันต่อปี เป็น 9.76 แสนตันต่อปี
สำหรับไดน่า แพคส์ และโอเรียนท์คอนฯ มีกำลังการผลิตรวม 1.21 แสนตันต่อปี เป็นผู้ผลิตรายสำคัญในประเทศไทย ลูกค้ารายหลักคือ กลุ่มผู้ผลิตอาหารและเครื่องดื่มที่มีอัตราการเติบโตสูง ปี 2555 ทั้งสองบริษัทมียอดขายรวม 1,651 ล้านบาท 
นอกจากนี้ SCC ยังปรับโครงสร้างการถือหุ้นในบริษัท สยามซานิทารีแวร์ (SSW) และบริษัท สยามซานิทารีฟิตติง (SSF) ซึ่งเดิม SCC และโตโต้ กรุ๊ป (TOTO Group) ของญี่ปุ่น เป็นผู้ถือหุ้นรายใหญ่
ทั้งนี้ SCC จะซื้อหุ้นทั้งหมด SSW และ SSF จากโตโต้ กรุ๊ป มูลค่า 2,600 ล้านบาท ส่งผลให้ SCC ถือหุ้น SSW เพิ่มเป็น 71.4% จากเดิม 35.7% และถือหุ้น SSF เพิ่มเป็น 90.6% จากเดิม 44.8% เป็นประโยชน์ในการขยายธุรกิจและสร้างแบรนด์สุขภัณฑ์ SCG สู่ระดับโลก 
สำหรับ SSW และ SSF เป็นผู้ผลิตสุขภัณฑ์ แบรนด์คอตโต้ ปี 2555 มียอดขายรวม 5,100 ล้านบาท กำไรสุทธิ 320 ล้านบาท สินทรัพย์รวม 3,600 ล้านบาท
นอกจากนี้ SCC ได้ขายหุ้นทั้งหมดที่ถือในโตโต้ แมนูแฟคเจอริ่ง (TMT) ผู้ผลิตเครื่องสุขภัณฑ์ก๊อกน้ำและอุปกรณ์คืนให้กับโตโต้ กรุ๊ป มูลค่าขาย 368 ล้านบาท